KOMISIJOS SPRENDIMAS
2009 m. rugpjūčio 28 d.
iš dalies keičiantis Sprendimo 2004/211/EB Brazilijos ir Mauricijaus, įtrauktų į trečiųjų šalių ar jų dalių, iš kurių į Bendriją leidžiama importuoti gyvus arklinių šeimos gyvūnus ir arklių rūšių spermą, kiaušialąstes ir embrionus, sąrašą, grafų įrašus
(pranešta dokumentu Nr. C(2009) 6385)
(Tekstas svarbus EEE)
(2009/624/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos direktyvą 90/426/EEB dėl gyvūnų sveikatos reikalavimų, reglamentuojančių arklinių šeimos gyvūnų importą iš trečiųjų šalių ir jų judėjimą (1), ypač į jos 12 straipsnio 1 ir 4 dalis ir 19 straipsnio įžanginį sakinį ir 19 straipsnio i ir ii papunkčius,
atsižvelgdama į 1992 m. liepos 13 d. Tarybos direktyvą 92/65/EEB, nustatančią gyvūnų sveikatos reikalavimus, reglamentuojančius prekybą Bendrijoje gyvūnais, sperma, kiaušialąstėmis bei embrionais, kuriems netaikomi gyvūnų sveikatos reikalavimai, nustatyti specialiose Bendrijos taisyklėse, nurodytose Direktyvos 90/425/EEB A priedo I dalyje, bei jų importą į Bendriją (2), ypač į jos 17 straipsnio 3 dalies a punktą,
kadangi:
(1)
2004 m. sausio 6 d. Komisijos sprendime 2004/211/EB, nustatančiame trečiųjų šalių ir jų teritorijos dalių, iš kurių valstybės narės leidžia importuoti gyvus arklinių šeimos gyvūnus ir arklių rūšių spermą, kiaušialąstes ir embrionus, sąrašą (3), nustatytas trečiųjų šalių ir jų teritorijų dalių, iš kurių valstybės narės leidžia laikinai įvežti registruotus arklius, pakartotiniai įvežti registruotus arklius po jų laikino eksporto, importuoti skerstinus arklinių šeimos gyvūnus, registruotus arklinių šeimos gyvūnus ir veislinius ir produkcinius arklinių šeimos gyvūnus, ir importuoti arklių rūšių spermą, kiaušialąstes ir embrionus, sąrašas.
(2)
Kaip numatyta Direktyvos 90/426/EEB 13 straipsnio 1 dalies c punkte ir Direktyvos 92/65/EEB D priedo II skyriaus A dalies 2 punkte, arklinių šeimos gyvūnai ir arklių rūšių sperma, kiaušialąstės ir embrionai turi būti iš trečiųjų šalių ar jų teritorijų dalių, kurios mažiausiai šešis mėnesius nebuvo apimtos įnosių ligos.
(3)
2008 m. rugsėjo 5 d. Brazilija pranešė Pasaulinei gyvūnų sveikatos organizacijai (toliau - PGSO) apie tai, kad patvirtinti arklių įnosių atvejai San Paulo (São Paulo) valstijos San Paulo (São Paulo) priemiesčiuose. Kad būtų leista toliau importuoti arklinių šeimos gyvūnus, jų spermą, kiaušialąstes ir embrionus iš ligos neapimtų Brazilijos teritorijos dalių, Komisija priėmė Sprendimą 2008/804/EB (4), kuriuo San Paulo valstija išbraukiama iš Sprendimo 2004/211/EB I priede pateikto Brazilijos teritorijų sąrašo.
(4)
Atsižvelgiant į Brazilijos pateiktą informaciją ir garantijas ir atkreipiant dėmesį į tai, kad nuo tada, kai buvo nustatytas įnosių atvejis ir sunaikintas užkrėstas gyvūnas praėjo mažiausiai šeši mėnesiai, San Paulo valstija turėtų būti vėl įtraukta į Sprendimo 2004/211/EB I priedo Brazilijos teritorijų sąrašą, kad vėl būtų leista importuoti arklinių šeimos gyvūnus ir arklių rūšių spermą, kiaušialąstes ir embrionus iš šios Brazilijos teritorijos dalies. Todėl Sprendimo 2004/211/EB I priedo Brazilijos grafos įrašas turėtų būti atitinkamai iš dalies pakeistas.
(5)
Per Mauricijuje atliktą veterinarinį patikrinimą buvo nustatyti trūkumai, dėl kurių būtina apriboti šios šalies arklinių šeimos gyvūnų įvežimą į Bendriją, leidžiant tik registruotus arklius, kurie atitinka 1993 m. vasario 5 d. Komisijos sprendimo 93/197/EEB dėl gyvūnų sveikatos reikalavimų ir veterinarinio sertifikavimo importuojant registruotus arklinius bei veislinius ir produkcinius arklinius (5) II priedo E dalyje išdėstytus gyvūnų sveikatos reikalavimus. Siekiant, kad liga nebūtų įvežta į Bendriją, šiais reikalavimais taip pat nustatytas visas trijų mėnesių laikymas ir izoliavimas prieš eksportuojant patvirtintame izoliavimo centre, saugant nuo ligos sukėlėjo pernešėjų vabzdžių. Todėl Sprendimo 2004/211/EB I priedo Mauricijaus grafos įrašas turėtų būti atitinkamai iš dalies pakeistas.
(6)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2004/211/EB I priedas iš dalies keičiamas taip:
1.
Brazilijos grafos įrašas pakeičiamas taip:
„BR
Brazilija
BR-0
Visa šalies teritorija
-
-
-
-
-
-
-
-
-
BR-1
Valstijos:
Rio Grande do Sul, Santa Catarina, Paraná, São Paulo, Mato Grosso do Sul, Goiás, Minas Gerais, Rio de Janeiro, Espírito Santo, Rondônia, Mato Grosso
D
X
X
X
X
X
X
X
X
X“
2.
Mauricijaus grafos įrašas pakeičiamas taip:
„MU
Mauricijus
MU-0
Visa šalies teritorija
E
-
-
X
-
-
-
-
-
-“
2 straipsnis
Šis sprendimas skirtas valstybėms narėms.
Priimta Briuselyje, 2009 m. rugpjūčio 28 d.